Diari Oficial de la Generalitat Valenciana


Sumari del DOGV 6682, del 30-12-2011 (2011/13024)

ORDE 17/2011, de 26 de desembre, de la Conselleria de Governació, de convocatòria de subvencions destinades a les escoles de música dependents de corporacions locals o d'entitats privades sense ànim de lucre de la Comunitat Valenciana per a l'exercici 2012.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6682

Data del DOGV
:   30-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13381


Data del document
:   26-12-2011

Organisme emissor
:   Conselleria de Governació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 17/2011, de 26 de desembre, de la Conselleria de Governació, de convocatòria de subvencions destinades a les escoles de música dependents de corporacions locals o d'entitats privades sense ànim de lucre de la Comunitat Valenciana per a l'exercici 2012.
[2011/13076]
PREÀMBUL
L'article 12.1 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació, entre altres, les competències en matèria de bandes de música.
El Decret 75/2011, de 24 de juny, del Consell, pel qual se establix l'estructura orgànica bàsica de la Presidència i de les conselleries de la Generalitat, en l'article 29 atribuïx a la Subsecretaria de la Conselleria de Governació, entre altres funcions, les relacionades amb bandes de música i societats musicals.
D'altra banda, el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, disposa, en l'article 1.1, que a este departament correspon exercir, entre altres competències, les relatives a bandes de música. A continuació, l'article 4.2 del referit Decret 114/ 2011, precisa l'àmbit de les dites competències que són assumides per la persona titular de la Conselleria de Governació.
Dins de les disponibilitats pressupostàries de l'any 2012, la Conselleria de Governació convoca les presents subvencions destinades a les escoles de música que impartixen ensenyances que no conduïxen a l'obtenció de títols amb validesa acadèmica o professional, inscrites al Registre de Centres Docents de la Comunitat Valenciana, de titularitat de les corporacions locals o d'entitats privades sense ànim de lucre, per a contribuir al finançament parcial dels gastos derivats de la contractació i de l'alta en la Seguretat Social del personal docent de les dites escoles, així com de gastos del personal no docent o d'altres gastos corrents d'estes durant l'exercici 2012.
Per això, d'acord amb el que disposen la Llei 38/2003, de 17 de novembre, General de Subvencions, el Reial Decret 887/2006, de 21 de juliol, que aprova el reglament de desplegament de la dita llei, la Llei 5/1983, de 30 de desembre, del Consell, el Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, el Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
Convocar, en règim de concurrència competitiva, la concessió de subvencions, dins dels límits pressupostaris que s'aproven per a la dita finalitat, destinades a les escoles de música que impartixen ensenyances que no conduïxen a l'obtenció de títols amb validesa acadèmica o professional, inscrites al Registre de Centres Docents de la Comunitat Valenciana, de titularitat de les corporacions locals o d'entitats privades sense ànim de lucre, per al finançament parcial dels gastos derivats de la contractació i de l'alta en la Seguretat Social del personal docent de les escoles de música, així com de gastos del personal no docent o d'altres gastos corrents de les dites escoles durant l'exercici 2012.
Segon
La present convocatòria de subvencions es realitza mitjançant el procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda, i en l'article 56 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. I, segons el que disposa l'article 2.3 de l'esmentada Orde de 26 de setembre de 1994, la concessió de les subvencions regulades en esta convocatòria queda condicionada a l'existència de crèdit adequat i suficient en els Pressupostos de la Generalitat per a l'exercici 2012. En conseqüència, mentres no hi haja crèdit, no es dictarà cap resolució sobre les sol·licituds que hagen pogut presentar-se en el marc d'esta convocatòria.
Tercer
El Projecte de Llei de Pressupostos de la Generalitat per a l'exercici 2012 conté la línia pressupostària T1576000, inclosa en el programa 221.20, en el capítol IV, destinada a l'esmentada finalitat, per import de 4.500.000,00 € (quatre milions cinc-cents mil euros). No obstant això, l'import global màxim de les subvencions quedarà condicionat a l'existència de crèdit adequat i suficient per a atendre-les en l'exercici 2012. Després de l'entrada en vigor de l'esmentada Llei de Pressupostos, la Conselleria de Governació farà pública la línia pressupostària concreta i l'import global màxim destinat a la concessió de les subvencions previstes en la present convocatòria.
L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà d'una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions.
Quart
De conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre de 2007), la present convocatòria està exempta de notificació a la Comissió Europea, per no ser-li d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.
Quint
Segons el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i se'n regula el funcionament, i el Decret 80/2011, d'1 de juliol, del Consell, pel qual es modifica la denominació i composició de l'esmentada Comissió, esta convocatòria no necessita del pronunciament de l'ara denominada Comissió Delegada del Consell d'Hisenda i Pressupostos, ja que no té una especial incidència pressupostària i econòmica.
Sext
1. Aprovar les bases per les quals es regix la present convocatòria, així com els models que figuren identificats com a annexos del III al VII i annexos del IX al XII.
2. Incloure com a annexos d'esta convocatòria els següents:
a) Annex I: bases de la convocatòria.
b) Annex II: sol·licitud general de subvenció.
c) Annex III: dades complementàries.
d) Annex IV: pressupost d'ingressos i gastos de l'escola de música.
e) Annex V: relació nominal del personal docent contractat de l'escola de música.
f) Annex VI: cursos de formació homologats del personal docent contractat de l'escola de música
g) Annex VII: dades relatives al director de l'escola de música.
h) Annex VIII: model de domiciliació bancària.
i) Annex IX: altres certificacions a aportar per les corporacions locals.
j) Annex X: declaracions responsables i autoritzacions a aportar per les entitats privades.
k) Annex XI: justificació de la subvenció a presentar per les corporacions locals. Subvencions destinades a escoles de música dependents de corporacions locals o entitats privades sense ànim de lucre, per a 2012.
l) Annex XII: justificació de la subvenció a presentar per les entitats privades. Subvencions destinades a escoles de música dependents de corporacions locals o entitats privades sense ànim de lucre, per a 2012.
DISPOSICIONS FINALS
Primera
1. En el cas que els documents que, segons les normes aplicables, han d'acompanyar a la sol·licitud de concessió de subvencions, ja estiguen en poder de qualsevol òrgan de l'administració actuant, l'entitat interessada podrà acollir-se al que establix l'apartat f, de l'article 35, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar el número d'expedient, la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponen.
2. Per al cas d'impossibilitat material d'obtindre els dits documents, l'òrgan competent podrà requerir a l'entitat sol·licitant la seua presentació o, si no n'hi ha, l'acreditació per altres mitjans dels requisits a què es referixen els mateixos documents.
3. En tot cas, de conformitat amb el que disposen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat, i el seu sector públic, a les entitats que concórreguen a esta convocatòria, no els serà exigible la presentació dels documents a què es referixen els dits preceptes, ni en el moment de formular la sol·licitud ni tampoc, si resultaren beneficiàries, en el de justificar el pagament de les subvencions concedides.
Segona
Tots els impresos a què es fa menció en les bases d'esta convocatòria estaran a disposició de les entitats interessades en la seu electrònica o portal institucional de la Generalitat en Internet i en qualsevol oficina PROP.
Tercera
En tot allò no regulat en esta orde, caldrà ajustar-se al que disposa la Llei de la Hisenda Pública de la Generalitat, de la qual el text refós va ser aprovat per Decret Legislatiu, de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Quarta
La present orde entrarà en vigor l'endemà de la seua publicació en el Diari Oficial de la Comunitat Valenciana.
Quinta
Esta orde, que posa fi a la via administrativa, podrà ser recorreguda per les entitats locals per mitjà de la interposició de recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que haguera mediat el requeriment a què fa referència l'article 44.1 de la mencionada llei, i en este cas, l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.
Al seu torn, qualsevol altra persona interessada podrà interposar contra l'orde recurs potestatiu de reposició, en el termini d'un mes, davant del conseller de Governació, d'acord amb el que disposen els articles 116 i 117, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu, en el termini de dos mesos, a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles, 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 26 de desembre de 2011.- El conseller de Governació: Serafín Castellano Gómez.
ANNEX I
Bases de la convocatòria de subvencions destinades a les escoles de música dependents de corporacions locals o d'entitats privades sense ànim de lucre per a l'exercici 2012.
Primera. Objecte de la subvenció
La present convocatòria té com a objecte la concessió de subvencions destinades a les escoles de música que impartixen ensenyances que no conduïxen a l'obtenció de títols amb validesa acadèmica o professional, inscrites al Registre de Centres Docents de la Comunitat Valenciana, de titularitat de les corporacions locals o d'entitats privades sense ànim de lucre, per tal de contribuir al finançament parcial dels gastos derivats de la contractació i de l'alta en la Seguretat Social del personal docent de les escoles de música, així com dels gastos del personal no docent o d'altres gastos corrents de les esmentades escoles durant l'exercici 2012.
Estes subvencions es concediran mitjançant el procediment de concurrència i prorrateig, d'acord amb l'article 22 de la Llei 38/2003, de 17 de novembre, General de Subvencions.
Segona. Sol·licitants i requisits
1. Podran sol·licitar estes subvencions les corporacions locals i les entitats privades sense ànim de lucre de la Comunitat Valenciana, que siguen titulars d'escoles de música, sempre que de conformitat amb el que preveu l'article 13.1 de la Llei 38/2003, de 17 de novembre, General de Subvencions, es complisquen els requisits següents:
a) Que en el moment de la finalització del termini de presentació de sol·licituds de la present convocatòria, les escoles de música figuren inscrites com a tals en la secció específica del Registre de Centres Docents de la Comunitat Valenciana, d'acord amb el que disposen l'article 27 de la Llei 2/1998, de 12 de maig, Valenciana de la Música, i l'article 9 de l'Orde de 4 de gener de 1994, de la Conselleria d'Educació i Ciència, reguladora de les escoles de música, de dansa i de música i dansa (DOGV núm. 2196, de 31 de gener de 1994).
b) Que les persones titulars de les escoles de música privades acrediten la seua condició d'entitat sense ànim de lucre.
c) Que en el cas d'haver sigut beneficiàries del mateix tipus d'ajudes en l'exercici anterior, hagen presentat la corresponent justificació.
d) Que hagen iniciat l'activitat abans del dia 3 de novembre de 2011.
e) Que disposen de personal docent contractat i donat d'alta en la Seguretat Social per al curs 2011-2012, abans del dia 3 de novembre de l'any 2011.
f) Que es troben al corrent en el compliment de les seues obligacions tributàries i davant de la Seguretat Social, segons el que establix el punt, 1 lletra e, de l'article 14 de l'esmentada Llei General de Subvencions.
2. Quedaran excloses de la present convocatòria les entitats en les quals concórrega alguna de les circumstàncies previstes en els articles 13.2 i 13.3 de la Llei 38/2003, de 17 de novembre, General de Subvencions.
Tercera. Formalització de les sol·licituds i termini de presentació
1. La sol·licitud es formalitzarà en l'imprés que figura com a annex II de la present orde. Dit imprés de sol·licitud, degudament subscrit per la persona representant legal de la corporació local o entitat privada sense ànim de lucre titular de la corresponent escola de música, junt amb la documentació ressenyada en la base quarta d'esta convocatòria, aniran dirigits a la Conselleria de Governació, el domicili de la qual està ubicat al carrer Historiador Chabàs, núm. 2, DP 46529 de la ciutat de València, i que té la següent seu electrònica: o .
2. La sol·licitud, junt amb els annexos i la documentació exigida en les bases de la convocatòria, es podrà presentar al Registre General de la Conselleria de Governació, al domicili abans indicat, i als registres de les direccions territorials de l'esmentada Conselleria d'Alacant, a la rambla Méndez Núñez, 41, 03799 Alacant; de Castelló, al carrer Major, 78, 12232 Castelló de la Plana, i de València, al carrer Historiador Chabàs, núm. 2, 46997 València.
També es podrà presentar per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Així mateix, podrà realitzar-se la presentació telemàtica de les sol·licituds, i per a això s'accedirà al Catàleg de Servicis Públics Interactius de la Generalitat accessibles a través de i se seleccionarà el servici corresponent. Per poder accedir a este sistema telemàtic, la persona sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física, i que s'actue en representació d'una persona jurídica, s'haurà d'inscriure prèviament al Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, es realitzarà la seua entrega per registre d'entrada.
3. El termini de presentació de les sol·licituds serà de 20 dies hàbils comptats des de l'endemà de la publicació de la present orde en el Diari Oficial de la Comunitat Valenciana. L'incompliment de l'esmentat termini determinarà l'exclusió de la convocatòria.
Quarta. Documentació a presentar
1. Junt amb la sol·licitud totes les entitats sol·licitants hauran de presentar la documentació següent:
a) Imprés de dades complementàries, de conformitat amb el model que figura com a annex III de la present orde i degudament firmat per la representant legal de l'entitat sol·licitant.
b) Pressupost estimat d'ingressos i gastos per al funcionament de l'escola de música durant l'any 2012, segons model inclòs com a annex IV de la present orde, firmat per la persona titular de la secretaria de la corporació local o per la persona que tinga la representació legal de l'entitat privada.
c) Certificat expedit per la persona titular de la secretaria de la corporació local o declaració responsable de la persona que tinga la representació legal de l'entitat privada, segons model inclòs com a annex V de l'orde, en què conste la relació nominal del personal docent contractat de l'escola de música.
En l'esmentada relació nominal es faran constar de forma expressa les dades següents: cognoms i nom; número de document nacional d'identitat; número d'afiliació a la Seguretat Social; titulació acadèmica; especialitats instrumentals que impartix; nombre d'hores de contractació setmanal; duració del contracte; i si té o no cursos de formació homologats.
En cas de posteriors modificacions del contracte que afecten la jornada laboral o la duració pactada inicialment, ha de ser aportada igualment la documentació acreditativa pertinent.
d) Certificat expedit per la persona titular de la secretaria de la corporació local o declaració responsable de la persona que exercisca la representació legal de l'entitat privada, segons model inclòs com a annex VI de l'orde, en què conste una relació detallada dels certificats dels cursos de formació musical, homologats i reconeguts per la Conselleria d'Educació, Formació i Ocupació, organitzats per la Federació de Societats Musicals de la Comunitat o qualsevol altre organisme públic amb la diligència de reconeixement de l'acció formativa per part de la Direcció General d'Ordenació i Centres Docents, corresponents al personal docent contractat de l'escola de música.
e) Certificat expedit per la persona titular de la secretaria de la corporació local o declaració responsable de la persona que exercisca la representació legal de l'entitat privada, segons model inclòs com a annex VII de l'orde, en què es concrete el nombre d'hores lectives impartides pel director de l'escola de música, si és el cas, en relació amb el total d'hores contractades, així com la dedicació a altres tasques no lectives bé a l'escola de música bé a la corporació local o entitat privada titular de l'escola de música.
f) El model de domiciliació bancària en cas de nova perceptora o canvi de compte bancari, de conformitat amb el model que figura com a annex VIII a la present orde i degudament subscrit per la persona representant legal de l'entitat sol·licitant.
2. Les corporacions locals sol·licitants també hauran d'aportar, de conformitat amb el model unit a l'orde com a annex IX, un certificat expedit per la persona titular de la secretaria de la corporació local, en què s'acredite:
a) La resolució o acord adoptat per l'òrgan competent de l'entitat local per a formular la sol·licitud de la subvenció.
b) El compromís de la corporació local de complir les obligacions que es deriven de la concessió de la subvenció, en el cas de resultar beneficiària.
c) El compromís d'incloure una partida pressupostària destinada al manteniment de l'escola de música en els pressupostos de l'entitat local per a l'exercici 2012.
d) I, en el cas que la gestió de l'escola de música es realitze a través d'organismes autònoms, empreses públiques o altres ens de dret públic dependents de l'entitat local, que la corporació local és titular de l'escola de música.
3. Les entitats privades sol·licitants també hauran d'aportar la documentació següent:
a) Autorització, de conformitat amb el model afegit a l'orde com a annex X, perquè l'òrgan instructor demane, de forma directa, l'acreditació que figura inscrita com a entitat sense ànim de lucre en el corresponent registre d'associacions o de fundacions, dins de l'àmbit de la Comunitat Valenciana, de conformitat amb el que establix l'article 4 de l'indicat Decret 165/2010, de 8 d'octubre, del Consell.
En el cas d'entitats d'un altre tipus, s'haurà de presentar fotocòpia compulsada dels estatuts o documentació que acredite la seua condició d'entitat sense ànim de lucre.
b) Declaració responsable de la persona que ostenta la representació legal de l'entitat privada, de conformitat amb el model afegit a l'orde com a annex X, en què s'acredite que l'òrgan competent de l'entitat ha adoptat els acords següents:
b.1) Presentar la sol·licitud.
b.2) Comprometre's a complir les obligacions que es deriven de la concessió de la subvenció, en el cas de resultar beneficiària de la subvenció.
b.3) Facultar la persona representant legal de l'entitat privada per a subscriure la sol·licitud de subvenció i realitzar tots els tràmits relacionats amb l'esmentada sol·licitud.
c) Fotocòpia compulsada del TC2 de l'últim mes que corresponga cotitzar a la Seguretat Social en el moment de presentar la sol·licitud de subvenció o, si no n'hi ha, els models d'alta en la Seguretat Social (laborals) i/o sol·licitud d'alta en el Règim Especial de Treballadors Autònoms (autònoms), en què conste el personal docent contractat de l'escola de música. En cas d'incidències derivades de les modificacions contractuals abans referides, ha de ser aportada igualment la documentació acreditativa pertinent.
d) Acreditació que l'entitat sol·licitant es troba al corrent en el compliment de les obligacions tributàries i davant la Seguretat Social. A este respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (annex II) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
En el supòsit de no conferir l'esmentada autorització, l'entitat privada sol·licitant haurà d'aportar els certificats següents:
d.1) Certificat de l'Agència Estatal d'Administració Tributària, que acredite que es troba al corrent de les seues obligacions.
d.2) Certificat de la Tresoreria General de la Seguretat Social, acreditatiu que es troba al corrent en el compliment de les seues obligacions davant de la Seguretat Social.
d.3) Certificat de la direcció territorial de la Conselleria d'Hisenda i Administració Pública corresponent, acreditatiu que no té deutes de naturalesa tributària amb la Generalitat.
Quinta. Procediment de concessió
1. L'òrgan encarregat de l'ordenació i instrucció del procediment serà la Subsecretaria de la Conselleria de Governació, que, d'ofici, acordarà totes les actuacions necessàries per a la determinació, coneixement i comprovació de les dades, en virtut de les quals ha de dictar-se resolució.
2. Es requerirà les entitats sol·licitants que no reunisquen els requisits o no hagen aportat els documents que s'assenyalen en les bases d'esta convocatòria, perquè, en el termini màxim i improrrogable de 10 dies, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si així no ho fan, es considerarà que desistixen de la seua petició.
3. El termini per a tramitar les sol·licituds i resoldre i notificar les resolucions serà de sis mesos com a màxim, a comptar de l'endemà a aquell en què la Conselleria de Governació faça públics la línia pressupostària i l'import global màxim destinat a la concessió d'estes subvencions en el Diari Oficial de la Comunitat Valenciana. Conclòs este termini sense que s'haja dictat i notificat resolució expressa, les entitats interessades podran entendre desestimades les seues sol·licituds per silenci administratiu.
4. Les sol·licituds admeses a tràmit seran avaluades per una comissió de valoració, que elevarà proposta motivada de resolució al conseller de Governació.
Sexta. Comissió avaluadora
1. L'avaluació de les sol·licituds de subvencions admeses a tràmit correspondrà a una comissió de valoració composta pels membres següents:
a) President o presidenta: la persona titular de la Subsecretaria de la Conselleria de Governació, o persona en qui delegue.
b) Vicepresident o vicepresidenta: la persona titular de la Secretaria General Administrativa de la Conselleria de Governació, o persona en qui delegue.
c) Vocals:
c.1) Una persona en representació de la Federació de Societats Musicals de la Comunitat Valenciana, a proposta d'esta i nomenada pel president o la presidenta de la comissió avaluadora. Amb esta finalitat, l'esmentada federació proposarà dos persones perquè una exercisca la condició de vocal titular, i l'altra, la de vocal suplent.
c.2) Les persones titulars de les direccions territorials de la Conselleria de Governació a Alacant, Castelló i València, o persones en les que deleguen.
c.3) Un funcionari o una funcionària de la Generalitat.
d) Secretari o secretària: un funcionari o una funcionària de la Conselleria de Governació.
2. La comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Criteris de valoració
1. La comissió avaluadora efectuarà la valoració de les sol·licituds admeses a tràmit i la proposta d'assignació de l'import de les subvencions previstes en esta orde, tenint en compte les bases de la convocatòria i els criteris següents:
1.1. S'assignarà inicialment a totes les sol·licituds admeses a tràmit un mòdul fix de 1.000,00 € (mil euros).
1.2. Així mateix, s'assignarà inicialment un altre mòdul a aquelles escoles de música que tinguen un àmbit d'actuació supramunicipal, i s'entendrà per tal aquell en què el personal docent es desplaça a diverses localitats de la comarca per impartir les ensenyances de música als alumnes de les esmentades poblacions. Este mòdul serà de 1.000,00 € (mil euros), per cada localitat atesa, sempre que en cada una d'estes s'impartisca un mínim de cinc hores setmanals.
1.3. La dotació pressupostària que resulte després de l'aplicació dels mòduls anteriors es distribuirà de la forma següent i atenent els criteris establits a continuació:
A. El 80% de la dotació pressupostària resultant, segons el nombre d'hores de contractació de personal docent de l'escola de música que dispose del grau de titulació adequat, com a mínim del títol de professor del pla de 1966 o del títol professional d'ensenyança LOGSE, tal com establix l'article 20 de la Llei 2/1998, de 12 de maig, Valenciana de la Música. Únicament s'exceptuarà del requisit de disposar del grau de titulació indicat, el professorat que impartisca especialitats instrumentals per a les quals no hi haja cap titulació acadèmica oficial reglada. En estos casos, haurà d'aportar-se acreditació d'experiència professional, expedida per la Direcció General d'Ordenació i Centres Docents, així com el professorat que impartisca ensenyances d'iniciació i sensibilització musical. En estos casos, podrà ser acceptada la titulació de Mestre o Diplomat en Professorat d'EGB en l'especialitat d'Educació Musical.
A l'efecte de determinar la puntuació pel dit apartat, s'aplicaran uns coeficients de ponderació per hora, segons els trams següents:
- Fins a la 25a hora contractada 2,00 punts
- Les addicionals fins a la 50a hora contractada 1,75 punts
- Les addicionals fins a la 100a hora contractada 1,50 punts
- Les addicionals fins a la 200a hora contractada 1,25 punts
- Les addicionals a partir de la 200a hora contractada 1,00 punt
Per a determinar les hores de contractació, es tindrà en compte l'inici i finalització de la contractació i la seua adequació al període lectiu del curs 2011-2012 (octubre de 2011 a juny de 2012).
No es podran baremar ni ser objecte de subvenció les hores de contractació del personal docent que impartisca ensenyances de dansa o aquell que no reunisca els requisits de titulació assenyalats en este mateix apartat.
Pel que fa al director de l'escola de música, només es podran baremar en este apartat:
a) Les hores lectives que impartisca a l'escola de música.
b) En relació amb les tasques no pròpiament lectives en el si de l'escola de música, es computarà com a màxim un 10% del total d'hores de contractació, acreditades per l'escola de música, amb un màxim de cinc hores setmanals.
No es podrà baremar ni serà objecte de subvenció l'exercici, per part del director de l'escola de música, d'altres activitats o servicis diferents dels propis d'ensenyança i direcció de l'escola, encara que depengueren de la corporació local o de l'entitat privada titular de l'escola de música.
Tampoc no es podrà baremar en este apartat l'exercici de funcions d'altres òrgans unipersonals i de coordinació pedagògica que poguera tindre establits l'escola de música.
B. El 20% restant, d'acord amb els criteris i procediments següents:
a) Nombre d'especialitats instrumentals corresponents als graus elemental i professional impartides per l'escola de música (fins a 3 punts). L'esmentada puntuació es distribuirà amb aplicació de la fórmula següent:
P1= (nre. especialitats impartides/total especialitats graus elemental i professional) x 3
b) Nombre d'especialitats instrumentals impartides a l'escola de música per personal docent contractat amb la titulació acadèmica i especialitat adequada, en relació amb el total d'especialitats impartides per l'escola (fins a 4,5 punts). La dita puntuació es distribuirà amb aplicació de la fórmula següent:
P2= (nre. especialitats amb els requisits esmentats/total especialitats impartides) x 4,5
c) Existència d'un primer nivell o nivell d'iniciació (jardí musical) en l'oferta formativa de l'escola de música, destinat a xiquets compresos entre els 4 a 8 anys (1,5 punts).
d) Per cada membre del personal docent contractat que acredite haver realitzat un o més cursos de formació musical, homologats i reconeguts per la Conselleria d'Educació i s'hagen organitzat per la Federació de Societats Musicals de la Comunitat Valenciana (FSMCV) o qualsevol altre organisme públic, s'assignaran 0,10 punts, fins a un màxim de 2 punts.
e) Presència en el conjunt instrumental de les especialitats de corda i piano i inclusió en l'oferta pedagògica de la dolçaina (fins a 1,5 punts). En l'esmentat apartat s'assignaran 0,25 punts per cada especialitat impartida de les següents: piano, contrabaix, viola o viola de gamba, violí, violoncel i dolçaina.
f) Existència en l'oferta formativa de l'escola de música, d'una banda juvenil o banda de l'escola. L'existència d'esta banda haurà de ser acreditada per la FSMCV (1,5 punts).
2. Cap entitat beneficiària no podrà rebre per la convocatòria, en concepte de subvenció per a l'escola de música per a l'exercici 2012, una quantitat superior a la menor de les següents:
a) L'ajuda sol·licitada per l'entitat.
b) El 75% de la diferència entre el total de gastos, que tinga previst efectuar l'entitat, i el total d'ingressos que tinga previst liquidar per al manteniment de l'escola de música durant tot l'exercici.
c) L'import dels gastos previstos per l'entitat per a la contractació de personal docent de l'escola de música per al dit exercici, incrementat en un 10%.
Quan la subvenció resulte superior a la menor de les tres quantitats mencionades en l'apartat anterior, se li assignarà directament esta última al sol·licitant en qui concórrega la circumstància descrita.
La quantitat sobrant es distribuirà aplicant el criteri de valoració assenyalat en l'apartat 1.3.A d'esta base, entre els sol·licitants que encara no hagueren aconseguit aquells límits i així successivament, fins que no quede cap quantitat per repartir.
Octava. Proposta de resolució
1. Després d'avaluar totes les sol·licituds admeses a tràmit, la comissió avaluadora elevarà a l'òrgan competent per a resoldre una proposta motivada de resolució.
2. En la proposta motivada de resolució:
a) Figuraran les entitats a què podria atorgar-se la subvenció, així com la quantia a concedir, fins a esgotar el crèdit total disponible.
b) Es faran constar, si és el cas, les condicions, obligacions i determinacions accessòries a què haja de subjectar-se l'entitat beneficiària proposada.
c) Es ressenyaran les sol·licituds que hagen de ser denegades, així com les causes de denegació de les subvencions.
Novena. Resolució de la convocatòria
1. Vista la proposta motivada de resolució formulada per la comissió avaluadora, el conseller de Governació dictarà la resolució que procedisca.
2. El conseller de Governació, a proposta de la comissió de valoració, podrà declarar deserta, totalment o parcialment, l'adjudicació de les subvencions convocades.
3. La resolució de la convocatòria serà publicada en el Diari Oficial de la Comunitat Valenciana, de conformitat amb l'article 18 de la Llei 38/2003, de 17 de novembre, General de Subvencions.
4. Contra les resolucions, expresses o presumptes, del procediment de concessió de les subvencions, que esgoten la via administrativa:
a) Les corporacions locals interessades podran efectuar el requeriment previst en l'article 44, de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de la posterior impugnació davant de l'orde jurisdiccional contenciós administratiu en la forma, els terminis i les condicions que la dita norma determina.
b) Les entitats privades titulars de les escoles de música interessades podran interposar, potestativament, recurs de reposició, en el termini d'un mes, davant del conseller de Governació, d'acord amb el que disposen els articles 116 i 117, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé podran plantejar directament recurs contenciós administratiu en la forma, terminis i condicions que determina la Llei 29/1998, de 13 de juliol, Reguladora de la Jurisdicció Contenciosa Administrativa.
No obstant l'assenyalat en els apartats a i b anteriors, les persones interessades puguen interposar qualsevol altre recurs que estimen pertinent.
Deu. Obligacions de les entitats beneficiàries
1. Les beneficiàries que obtinguen estes ajudes estan obligades a:
a) Mantindre, com a mínim, el volum de contractació de personal docent que haja sigut considerat per a la concessió de la subvenció, així com el funcionament de l'escola de música, durant els períodes lectius del curs 2011-2012 (d'octubre 2011 a juny 2012).
b) Iniciar l'activitat i la consegüent contractació de personal docent, abans del dia 3 de novembre de l'any 2011.
c) Comunicar a la Conselleria de Governació, per mitjà de declaració responsable de la persona que exercisca la representació legal de l'entitat, l'obtenció de subvencions o ajudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions o ajudes aconseguides, a quins conceptes es van a destinar i si cobrixen el cent per cent (100%) de la totalitat dels gastos objecte de subvenció. La comunicació haurà d'efectuar-se tan prompte com es tinga coneixement de l'obtenció de la subvenció o de l'ajuda i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
d) Trobar-se al corrent en el compliment de les seues obligacions tributàries i davant de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.
e) Justificar les subvencions obtingudes dins del termini màxim establit en la present orde i de conformitat amb allò que s'ha exigit en la base següent.
f) Incloure, en la publicitat de l'escola de música, el fet d'estar subvencionada per la Conselleria de Governació.
g) No estar incurses en les prohibicions que s'establixen en l'article 13.2 i 13.3, segons siga procedent, de la Llei 38/2003, de 17 de novembre, General de Subvencions, i amb esta finalitat, s'aportarà declaració responsable.
2. Són també obligacions de les beneficiàries d'estes subvencions, les que amb caràcter general s'establixen en l'article 14 de la Llei General de Subvencions.
3. L'incompliment de les anteriors obligacions produirà la pèrdua del dret al cobrament total o parcial de la subvenció atorgada, deixarà esta sense efecte i donarà lloc, si és el cas, a l'exigència de les responsabilitats que corresponguen d'acord amb la legislació vigent i, de forma especial, atenent el que disposa el Decret Legislatiu, de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat.
Onze. Justificació de les subvencions
1. La justificació per les entitats beneficiàries del compliment de les obligacions imposades i de la consecució dels objectius previstos en l'acte de concessió de la subvenció, es realitzarà de conformitat amb les condicions i els requisits previstos en esta base.
2. Les corporacions locals efectuaran la justificació per la totalitat de l'import destinat a finançar els gastos subvencionats, per mitjà de la rendició del compte justificatiu simplificat regulat en l'article 75 del Reglament de la Llei 38/2003, General de Subvencions, aprovat pel Reial Decret 887/2006, de 21 de juny, de la manera següent:
a) El 90% (noranta per cent), com a mínim, de la subvenció concedida ha de ser justificat amb gastos de contractació de personals docents i càrregues socials.
b) I, si és el cas, el 10% (deu per cent), com a màxim, de la subvenció concedida podrà justificar-se amb gastos de personal no docent i/o altres gastos corrents.
c) Presentació d'una relació classificada, detallada i comprensiva de la totalitat dels ingressos, gastos i obligacions generats pel funcionament de l'escola de música imputables a l'exercici 2012. En el cas que la subvenció s'atorgue d'acord amb un pressupost estimat, s'indicaran les desviacions esdevingudes.
d) Acreditació, conforme a l'annex XI d'esta orde, dels punts següents:
d.1) Que s'han complit les condicions imposades en la concessió de la subvenció i, de que, durant el curs 2011-2012 (d'octubre 2011 a juny 2012) s'ha, mantingut el volum de contractació de personal docent que ha sigut considerat per a la concessió de la subvenció, així com el funcionament de l'escola de música durant els períodes lectius del dit curs.
d.2) Que la totalitat dels justificants originals corresponents a les dades consignades en les relacions dels apartats precedents, estan sota depòsit i custòdia en la intervenció i tresoreria de la corporació local, a disposició de les comprovacions i requeriments que, si és el cas, siguen considerats necessaris per part dels òrgans gestors de la Conselleria de Governació.
d.3) I, de l'existència de consignació pressupostària suficient per a poder sufragar els gastos i obligacions generats pel funcionament de l'escola de música.
e) Si és el cas, carta de pagament de reintegrament en el supòsit de romanents no aplicats, així com dels interessos que se'n deriven.
f) Tots els documents inclosos en el compte justificatiu simplificat, a què es referix el número 2 d'esta base, hauran de ser certificats per la persona titular de la secretaria de l'entitat local, amb el vistiplau de la persona que exercisca la representació legal de la corporació local.
g) En relació amb el compte justificatiu simplificat, la Conselleria de Governació comprovarà, a través de les tècniques de mostratge aleatori simple o per raó de la quantia i/o la destinació dels fons aplicats als gastos subvencionats, els justificants que crega oportuns i que permeten obtindre evidència raonable sobre l'adequada aplicació de la subvenció, i amb esta finalitat podrà requerir a l'entitat beneficiària la tramesa dels originals dels justificants de gasto seleccionats.
En tot cas, no es podrà abonar una quantia superior a la diferència entre el total d'ingressos que tinga previst liquidar l'entitat, i el total de gastos que haja justificat o que tinga previst efectuar per al manteniment de l'escola de música, durant tot l'exercici.
3. Les entitats privades sense ànim de lucre efectuaran la justificació per la totalitat de l'import destinat a finançar els gastos subvencionats, de la manera següent:
a) Presentació de la documentació de caràcter econòmic (factures o documents de valor probatori equivalent en el tràfic mercantil o amb eficàcia administrativa), que justifique els gastos efectuats per l'escola de música en l'exercici 2012, segons l'especificació següent:
a.1) El 90% (noranta per cent), com a mínim, de la subvenció concedida ha de ser justificada amb gastos de contractació de personals docents i càrregues socials.
a.2) I, si és el cas, el 10% (deu per cent), com a màxim, de la subvenció concedida podrà justificar-se amb gastos de personal no docent i/o altres gastos corrents.
Totes les factures o documents que s'aporten hauran de ser originals o fotocòpies compulsades.
b) Aportació d'una relació classificada, detallada i comprensiva de la totalitat dels gastos que es corresponguen amb la documentació a què es referix l'apartat a anterior.
En el cas que la subvenció s'atorgue d'acord amb un pressupost estimat, s'indicaran les desviacions succeïdes.
Esta relació estarà firmada per la persona que exercisca la representació legal de l'entitat beneficiària.
c) Acreditació, conforme a l'annex XII d'esta orde, de les subvencions o ajudes rebudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions o ajudes obtingudes, a quins conceptes es van a destinar i si cobrixen el cent per cent (100%) del total dels gastos objecte de subvenció.
d) Declaració responsable, de conformitat amb l'annex XII d'esta orde, de la persona que exercisca la representació legal de l'entitat beneficiària acreditativa que s'han complit les condicions imposades en la concessió de la subvenció i, que, durant el curs 2011-2012 (d'octubre 2011 a juny 2012) s'ha mantingut el volum de contractació de personal docent que ha sigut considerat per a la concessió de la subvenció, així com el funcionament de l'escola de música, durant els períodes lectius del dit curs.
e) Si és el cas, carta de pagament de reintegrament en el supòsit de romanents no aplicats, així com dels interessos que se'n deriven.
4. Junt amb la justificació, les entitats privades beneficiàries hauran d'acreditar que es troben al corrent en el compliment de les obligacions tributàries i davant de la Seguretat Social. A este respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (annex II) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
Si no atorga la dita autorització, l'entitat beneficiària haurà d'aportar els certificats corresponents.
5. El termini perquè les entitats beneficiàries puguen presentar la justificació de la subvenció, en els termes descrits en els apartats anteriors, finalitzarà el dia 31 d'octubre de l'any 2012.
6. El pagament de les subvencions concedides es realitzarà d'una sola vegada quan es presenten, es comproven i s'aproven els justificants corresponents.
7. La no-presentació de la justificació del gasto en el termini fixat produirà la pèrdua de la subvenció i, així mateix, l'entitat beneficiària podrà ser exclosa en les convocatòries d'anys successius, sense perjuí que es concedisca, amb caràcter previ a l'adopció de qualsevol decisió, el tràmit d'audiència legalment establit.
Dotze. Desistiment sense efecte o minoració de l'import de la subvenció i exigència de reintegraments d'imports indegudament percebuts
1. En els supòsits de l'article 37 de la Llei 38/2003, de 17 de novembre, General de Subvencions, i en cas d'incompliment de les obligacions a què es referixen la bases desena i onzena d'esta convocatòria, es produirà la pèrdua del dret al cobrament total o parcial de la subvenció atorgada, i es podrà deixar esta sense efecte o minorar la seua quantia, amb reintegrament de les quantitats indegudament percebudes i l'exigència dels interessos de demora des del moment del pagament de la subvenció.
2. Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma total de la qual supere el cost de l'activitat subvencionable, produirà la modificació de la resolució de concessió.
3. L'entitat beneficiària haurà d'efectuar el reintegrament per mitjà de transferència bancària o xec nominatiu a favor de la Generalitat.
4. El procediment de reintegrament de les quantitats indegudament percebudes serà iniciat per la Conselleria de Governació, i es notificarà a la persona interessada l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament.
Este procediment haurà de garantir la preceptiva audiència a la interessada, abans de l'elaboració de la resolució definitiva. Esta serà notificada igualment a la interessada i tindrà naturalesa de liquidació definitiva, a este efecte del còmput del cobrament del deute en període voluntari de recaptació.
Tretze Règim d'infraccions i sancions
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.
Catorze. Interpretació i acceptació de les bases
1. La Conselleria de Governació es reserva la facultat d'interpretar el contingut d'esta orde als efectes d'adjudicació de les subvencions.
2. La participació en la present convocatòria implica l'acceptació de les bases que la regulen.ANNEX VIII / ANEXO VIIII